CELEX: 32019D0639
Language: da
Date: 2019-04-15 00:00:00
Title: Rådets afgørelse (EU) 2019/639 af 15. april 2019 om fastlæggelse af den holdning, som på Den Europæiske Unions vegne skal indtages på det niende møde i partskonferencen, til ændring af bilag A og B til Stockholmkonventionen om persistente organiske miljøgifte

24.4.2019   
               
               
                  DA
               
               
                  Den Europæiske Unions Tidende
               
               
                  L 109/22
               
            
         RÅDETS AFGØRELSE (EU) 2019/639
         af 15. april 2019
         om fastlæggelse af den holdning, som på Den Europæiske Unions vegne skal indtages på det niende møde i partskonferencen, til ændring af bilag A og B til Stockholmkonventionen om persistente organiske miljøgifte
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Stockholmkonventionen om persistente organiske miljøgifte (»konventionen«) trådte i kraft den 17. maj 2004 og blev indgået af Unionen ved Rådets afgørelse 2006/507/EF (1).
                  
               
                     (2)
                  
                  
                     Ved Europa-Parlamentets og Rådets forordning (EF) nr. 850/2004 (2) gennemføres konventionen i Unionen.
                  
               
                     (3)
                  
                  
                     I overensstemmelse med konventionens artikel 8 kan partskonferencen beslutte, om et kemikalie skal opføres i bilag A, B og/eller C til konventionen og angive kontrolforanstaltninger, der er knyttet til disse kemikalier.
                  
               
                     (4)
                  
                  
                     For at beskytte menneskers sundhed og miljøet mod yderligere udslip af dicofol og perfluoroctansyre (PFOA), salte heraf og PFOA-beslægtede forbindelser er det nødvendigt at mindske eller forhindre fremstillingen og anvendelsen af disse kemikalier på globalt plan og at støtte deres optagelse i de relevante bilag til konventionen. Det er desuden nødvendigt yderligere at mindske eller forhindre anvendelsen af perfluoroctansulfonsyre (PFOS), salte heraf og perfluoroctansulfonylfluorid (PFOSF) ved at ændre eller fjerne de acceptable formål og/eller specifikke undtagelser i bilag B til konventionen.
                  
               
                     (5)
                  
                  
                     På sit niende møde forventes partskonferencen at træffe beslutning om at opføre disse kemikalier i bilag A til konventionen og om at ændre eksisterende angivelser i bilag B til konventionen.
                  
               
                     (6)
                  
                  
                     Det er hensigtsmæssigt at fastlægge den holdning, som på Unionens vegne skal indtages på det niende møde i partskonferencen til ændringerne af bilag A og B til konventionen, da disse ændringer bliver bindende for Unionen —
                  
               VEDTAGET DENNE AFGØRELSE:
         
            Artikel 1
            Den holdning, som på Unionens vegne skal indtages på det niende møde i partskonferencen under Stockholmkonventionen om persistente organiske miljøgifte (»konventionen«), er under behørig hensyntagen til de relevante henstillinger fra Komitéen for Vurdering af Persistente Organiske Miljøgifte at støtte følgende:
            
                        a)
                     
                     
                        opførelse af dicofol i bilag A til konventionen uden specifikke undtagelser
                     
                  
                        b)
                     
                     
                        opførelse af perfluoroctansyre (PFOA), salte heraf og PFOA-beslægtede forbindelser i bilag A til konventionen, herunder indsættelse af en ny del [X] i bilag A til konventionen, med specifikke undtagelser for:
                        
                                    i)
                                 
                                 
                                    fremstilling af halvledere eller relaterede elektroniske apparater, herunder i 10 år fra ikrafttrædelsesdatoen for disse ændringer en undtagelse for så vidt angår fornyelse af dele til udstyr til fremstilling af halvledere eller relaterede elektroniske apparater
                                 
                              
                                    ii)
                                 
                                 
                                    fotografiske coatings til film
                                 
                              
                                    iii)
                                 
                                 
                                    olie- og vandafvisende tekstiler til beskyttelse af arbejdstagere mod farlige væsker, som udgør en risiko for deres sundhed og sikkerhed
                                 
                              
                                    iv)
                                 
                                 
                                    invasivt og implantabelt medicinsk udstyr
                                 
                              
                                    v)
                                 
                                 
                                    brandslukningsskum til hindring af afdampning fra flydende brændstof og til brande i flydende brændstof i allerede installerede systemer, herunder både mobile og stationære systemer
                                 
                              
                                    vi)
                                 
                                 
                                    anvendelse af perfluoroctyljodid til fremstilling af perfluoroctylbromid med henblik på fremstilling af farmaceutiske produkter frem til 2036, med forbehold af regelmæssig revision
                                 
                              
                  
                        c)
                     
                     
                        ændring af del [X], punkt 3, litra b), i bilag A til konventionen om PFOA, salte heraf og PFOA-beslægtede forbindelser: tilføjelse af »afprøvning kan tillades med henblik på at verificere, at et installeret system, der allerede indeholder brandslukningsskum, der indeholder eller kan indeholde PFOA, salte heraf og PFOA-beslægtede forbindelser, fungerer korrekt, forudsat at emissioner i miljøet forebygges, og at indsamlet spildevand bortskaffes på en miljømæssigt forsvarlig måde i overensstemmelse med konventionens artikel 6, stk. 1.«
                     
                  
                        d)
                     
                     
                        fjernelse af følgende »acceptable formål« fra angivelsen for perfluoroctansulfonsyre (PFOS) og derivater heraf i bilag B til konventionen: fotografiske formål, fotoresister og antireflektive coatings til halvledere, ætsemiddel til sammensatte halvledere og keramiske filtre, hydrauliske væsker til luftfartsindustrien, visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre)
                     
                  
                        e)
                     
                     
                        fjernelse af følgende »specifikke undtagelser« fra angivelsen for PFOS og derivater heraf i bilag B til konventionen: fotomasker i sektorerne for halvledere og flydende krystaller (LCD), metalbeklædning (hård metalbeklædning), metalbeklædning (dekorative beklædninger), elektriske og elektroniske dele til visse farveprintere og farvekopimaskiner, insekticider til bekæmpelse af røde brandmyrer og termitter, kemisk baseret olieproduktion
                     
                  
                        f)
                     
                     
                        ændring af det »acceptable formål« for PFOS og derivater heraf til fremstilling og anvendelse af brandslukningsskum til en »specifik undtagelse« for anvendelsen af brandslukningsskum til hindring af afdampning fra flydende brændstof og til brande i flydende brændstof
                     
                  
                        g)
                     
                     
                        ændring af det »acceptable formål« for PFOS og derivater heraf til fremstilling og anvendelse til metalbeklædning (hård metalbeklædning) kun i indirekte systemer til en »specifik undtagelse« for denne anvendelse
                     
                  
                        h)
                     
                     
                        ændring af det »acceptable formål« for PFOS og derivater heraf til anvendelse til insektgift til bekæmpelse af bladskærermyrer af slægterne Atta spp. og Acromyrmex spp. ved at medtage sulfluramid og specificere, at det »acceptable formål« er begrænset til landbrugsformål.
                     
                  
         
            Artikel 2
            Mindre ændringer af den i artikel 1 omhandlede holdning kan i lyset af udviklingen på det niende møde i partskonferencen vedtages af Unionens repræsentanter i samråd med medlemsstaterne under koordineringsmøder på stedet uden yderligere afgørelse truffet af Rådet.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 15. april 2019.
            
               
                  På Rådets vegne
               
               P. DAEA
               
                  Formand
               
            
         
         
            (1)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholm-konventionen om persistente organiske miljøgifte (EUT L 209 af 31.7.2006, s. 1).
         
            (2)  Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).